钦定古今图书集成/理学汇编/文学典/第095卷 > 高棅
## 钦定古今图书集成/理学汇编/文学典/第095卷 > 高棅

按《明外史》本传：“棅字彦恢，长乐人。永乐初，自布衣召
入翰林，为待诏，更名廷礼，别号漫士。久之，迁典籍。性
善饮，喜谈谑，工书画，尤专于诗。尝采唐人所作，以体
类从，依世次定品目，曰《唐诗品汇》九十卷、《拾遗》十卷。
又择其尤合格者为《唐诗正声》十二卷。论者谓其所
采择，严于音节，疏于神理。然棅之言曰：‘余夙耽诗，恒
欲窥唐人之籓篱，首踵其域，如堕终南万叠间，茫然
不知其所往。然后左攀右陟，晨跻夕览，下上登顿，进
退周旋，历数十年。厥中僻蹊通庄，高门邃室，历历可
指数。盖其学之专如是，终明之世，馆阁宗之’。”

按《福建通志》：“廷礼，一名棅，字孟恢，长乐人。宋尚书张
镇后。祖麟继于高，遂氏焉。棅事亲以孝闻。博学工诗，
尝总三唐诗定其正变，凡百馀卷，曰《品汇》，曰《正声。鉴》
精论核，海内宗之。永乐时，以布衣召入翰林，为待诏，
迁典籍，卒。棅善书画，客有求者，辄曰：‘欲我作无声诗
耶？世称三绝。有《啸台》’”、“《木天》二集。”